CELEX: 32021R1350
Language: bg
Date: 2021-05-06 00:00:00
Title: Делегиран регламент (ЕС) 2021/1350 на Комисията от 6 май 2021 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти, с които се определят изискванията за осигуряването на достатъчно строги правила за управление на администратора (текст от значение за ЕИП)

13.8.2021   
               
               
                  BG
               
               
                  Официален вестник на Европейския съюз
               
               
                  L 291/9
               
            
         ДЕЛЕГИРАН РЕГЛАМЕНТ (ЕС) 2021/1350 НА КОМИСИЯТА
         от 6 май 2021 година
         за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти, с които се определят изискванията за осигуряването на достатъчно строги правила за управление на администратора
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 4, параграф 9 от него,
         като има предвид, че:
         
                     (1)
                  
                  
                     Изискването за строги правила за управление на администраторите на бенчмаркове предполага организационната структура да съдържа ясно и добре документирано описание на процедурите за вземане на управленски решения, на вътрешната йерархична структура и възлагането на функциите и отговорностите между лицата, участващи в изготвянето на бенчмарка.
                  
               
                     (2)
                  
                  
                     Строгите правила за управление следва да позволяват установяването и управлението на евентуални конфликти на интереси, които могат да възникнат в рамките на организационната структура на администраторите на бенчмаркове. Поради това в правилата за управление на администраторите на бенчмаркове следва по-специално да се уточни структурата на управителния орган и неговите роли и отговорности.
                  
               
                     (3)
                  
                  
                     В случай на възникване на конфликт на интереси лицето, въвлечено в този конфликт на интереси, не прекратява автоматично участието си в изготвянето на бенчмарка. Въпреки това администраторите на бенчмаркове следва да идентифицират всички обстоятелства, които могат да доведат до потенциален или действителен конфликт на интереси, да ги оценят и да предприемат по целесъобразност мерки за смекчаване на последиците от тях.
                  
               
                     (4)
                  
                  
                     Администраторите на бенчмаркове, които са част от група, следва надлежно да оценят въздействието, което структурата на групата оказва върху правилата им за управление. При тази оценка следва да се прецени дали произтичащите от това конфликти на интереси могат да им попречат да изпълняват регулаторните си задължения. Освен това следва да се прецени дали структурата на групата или фактът, че член на управителния орган на администраторите е и член на управителния съвет на други субекти от същата група, може да има отрицателно влияние върху независимостта на администраторите. Такива администратори на бенчмаркове следва да въведат специфични процедури за предотвратяване и управление на конфликти на интереси, които могат да възникнат във връзка със структурата на групата.
                  
               
                     (5)
                  
                  
                     Администраторите, които работят като част от група, следва да могат да търсят полезни взаимодействия на равнище група. Възлагането обаче на функции на подизпълнители в рамките на дадена група следва да се извършва в съответствие с член 10 от Регламент (ЕС) 2016/1011 и с всички други съответни разпоредби на посочения регламент.
                  
               
                     (6)
                  
                  
                     В съответствие с принципа на пропорционалност администраторите на бенчмаркове с малка значимост не следва да бъдат подлагани на прекомерна административна тежест. Поради това по отношение на изготвяните от тях бенчмаркове с малка значимост администраторите следва да могат да решат да не прилагат определени свързани с организационната им структура изисквания. Освен това някои администратори на бенчмаркове следва да могат да решат да не посочват в правилата си за управление процедурата за назначаване на управителния орган, когато това е оправдано предвид естеството, мащаба и сложността на техните дейности, както и вероятността от възникване на конфликт на интереси между изготвянето на бенчмарка и всички други дейности на администратора и предвид правото на преценка при изготвяне на бенчмарка.
                  
               
                     (7)
                  
                  
                     Настоящият регламент е съставен въз основа на проектите на регулаторни технически стандарти, предадени на Комисията от Европейския орган за ценни книжа и пазари (ЕОЦКП).
                  
               
                     (8)
                  
                  
                     ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира свързаните с тях потенциални разходи и ползи и поиска становището на Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (2).
                  
               
                     (9)
                  
                  
                     Настоящият регламент следва да се прилага от 1 януари 2022 г., за да се постигне съгласуваност с датата на прилагане на член 5 от Регламент (ЕС) 2019/2175 на Европейския парламент и на Съвета (3), по силата на който в Регламент (ЕС) 2016/1011 беше въведен член 4, параграф 9 от посочения регламент,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Процедури за вземане на решения, възлагане на функции и отговорности и вътрешна йерархична структура
            
               1.   Правилата за управление на администраторите на бенчмаркове се одобряват от управителния орган, ако има такъв, и съдържат ясно и добре документирано описание на всяко от следните:
               
                           а)
                        
                        
                           процедурите за вземане на управленски решения;
                        
                     
                           б)
                        
                        
                           организационната структура на администратора на бенчмарка, в която се посочва как функциите и отговорностите се разпределят между лицата, пряко участващи в изготвянето на бенчмарка;
                        
                     
                           в)
                        
                        
                           вътрешната йерархична структура.
                        
                     
            
               2.   Процедурите, посочени в параграф 1, буква а), обхващат всички изброени по-долу елементи, когато е приложимо:
               
                           а)
                        
                        
                           състава, ролите и отговорностите на управителния орган и на всички свързани комитети;
                        
                     
                           б)
                        
                        
                           структурата на управителния орган;
                        
                     
                           в)
                        
                        
                           назначаването на управителния орган.
                        
                     
            
               3.   В организационната структура, посочена в параграф 1, буква б), се посочват всички възложени на подизпълнители функции в рамките на групата на администратора и извън нея, както и общият персонал в рамките на групата на администратора. Правилата за управление на администраторите гарантират, че при възлагането на функции и отговорности на лица, които изпълняват множество функции или участват в различни комитети, те са в състояние да отделят достатъчно време за възложените им функции и отговорности и не са възпрепятствани да ги изпълняват разумно, честно и професионално.
               За целите на първа алинея администраторите вземат предвид броя на заседанията, на които съответното лице трябва да присъства, естеството на конкретната длъжност и свързаните с нея отговорности и дали съответното лице изпълнява някаква друга функция или дейност.
            
            
               4.   В правилата за управление на администраторите на бенчмаркове е предвидена ясна структура на възнагражденията за всички лица, пряко ангажирани с изготвянето на бенчмарка, според възложените им функции и отговорности.
            
            
               5.   Администраторите на бенчмаркове могат да изберат да не прилагат параграф 2, буква в) и параграф 4 по отношение на своите бенчмаркове с малка значимост.
            
            
               6.   Администраторите на бенчмаркове могат да изберат да не прилагат параграф 2, буква в) и параграф 4, ако това е целесъобразно и пропорционално, като вземат предвид следното:
               
                           а)
                        
                        
                           естеството, мащаба и сложността на дейността на администратора;
                        
                     
                           б)
                        
                        
                           вероятността от възникване на конфликт на интереси между изготвянето на бенчмарка и всякакви други дейности на администратора;
                        
                     
                           в)
                        
                        
                           правото на преценка при изготвянето на бенчмарка.
                        
                     
         
         
            Член 2
            Отговорност
            
               1.   В частта с организационната структура от правилата за управление на администраторите на бенчмаркове се съдържа ясно и добре документирано описание на отговорността на следните лица:
               
                           а)
                        
                        
                           лицата, отговорни за решенията, които биха могли да повлияят значително върху изготвянето на бенчмарка, по-специално когато вземането на тези решения е делегирано;
                        
                     
                           б)
                        
                        
                           съгласно член 4, параграф 5 от Регламент (ЕС) 2016/1011 — лицата, отговорни за публикуването или оповестяването на съществуващи или потенциални конфликти на интереси;
                        
                     
                           в)
                        
                        
                           съгласно член 4, параграф 8 от Регламент (ЕС) 2016/1011 — лицата, отговорни за установяването на специфични процедури за вътрешен контрол, гарантиращи почтеността и надеждността на служителя или лицето, определящо бенчмарка;
                        
                     
                           г)
                        
                        
                           лицата, отговорни за вътрешното докладване на обстоятелства, които може да доведат до конфликт на интереси.
                        
                     
            
               2.   Администраторите на бенчмаркове могат да изберат да не прилагат параграф 1, буква г) по отношение на своите бенчмаркове с малка значимост.
            
         
         
            Член 3
            Изисквания за прозрачност
            
               1.   Правилата за управление на администраторите на бенчмаркове гарантират, че всички техни управители или служители, както и всяко друго физическо лице, чиито услуги са предоставени на тяхно разположение или са под техен контрол и са пряко свързани с изготвянето на бенчмарка, са запознати със своите отговорности и с процедурите, осигуряващи правилното им изпълнение.
            
            
               2.   Когато администраторът на бенчмарк е част от група, в правилата за управление на този администратор се описват подробно всички функции, свързани със съответните услуги и дейности по изготвянето на бенчмарка, които са били възложени на подизпълнители, включително на субекти от групата, в съответствие с член 10 от Регламент (ЕС) 2016/1011.
            
         
         
            Член 4
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2022 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).
         
            (3)  Регламент (ЕС) 2019/2175 на Европейския парламент и на Съвета от 18 декември 2019 г. за изменение на Регламент (ЕС) № 1093/2010 за създаване на Европейски надзорен орган (Европейски банков орган), Регламент (ЕС) № 1094/2010 за създаване на Европейски надзорен орган (Европейски орган за застраховане и професионално пенсионно осигуряване), Регламент (ЕС) № 1095/2010 за създаване на Европейски надзорен орган (Европейски орган за ценни книжа и пазари), Регламент (ЕС) № 600/2014 относно пазарите на финансови инструменти, Регламент (ЕС) 2016/1011 относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове и Регламент (ЕС) 2015/847 относно информацията, придружаваща преводите на средства (ОВ L 334, 27.12.2019 г., стр. 1).